༄༅༔ ༔རྡོ་རྗེ་ཕག་མོའི་ཟབ་རྒྱ་དྲུག་གི་རྩ་རླུང་གནད་ཀྱི་མན་ངག་བཞུགས་སོ༔ ༔
ཕག་མོའི་གསང་བའི་ཟབ་རྒྱ་ཡང་ཟེར་རོ༔

༄༅༔ ༔྅྅྅྅྅྅྅྅྅ རྡོ་རྗེ་ཕག་མོ་ཡུམ་ལ་ཕྱག་འཚལ་ལོ༔ དྷ་ན་ཀོ་རའི་མཚོ་གླིང་དུ༔ ཡུམ་ཆེན་རྡོ་རྗེ་ཕག་མོ་ལ༔ ཨོ་རྒྱན་པདྨ་འབྱུང་
གནས་ཀྱིས༔ ཟབ་མོའི་རྒྱ་དྲུག་འདི་ལྟར་ཞུས༔ ཀྱཻ་མ་ཡེ་ཤེས་མཁའ་འགྲོ་མ༔ འགྲོ་བ་འཁྲུལ་པ་དྲང་བའི་ཕྱིར༔ སེམས་དང་རླུང་དང་རིག་པ་གསུམ༔ སོ་སོར་དབྱེ་
བའི་མན་ངག་ཞུ༔ མཁའ་འགྲོ་མ་ཡིས་བཀའ་སྩལ་པ༔ ཉོན་ཅིག་སྤྲུལ་སྐུ་པདྨའི་སྲས༔ འཁོར་འདས་ཆོས་ལ་མ་རྨོངས་ཀྱང་༔ སེམས་ཅན་དོན་ཕྱིར་གནད་ཞུ་བར༔
ཟབ་ལ་འདུས་པ་ང་ཡིས་བཤད༔ དང་པོ་ཀུན་གཞི་བར་མ་དོ༔ ནམ་མཁའ་ལྟ་བུར་འདུས་མ་བྱས༔ དེ་ལ་རང་བྱུང་རིག་པ་ཤར༔ རིག་པ་རང་ངོ་མ་ཤེས་པས༔ མ་རིག་

༄༅༔ ༔པ་ཡི་མུན་པ་འཐིབ༔ བདག་གཞན་གཉིས་སུ་བཟུང་བ་ཡིས༔ ཀུན་ཏུ་བཏགས་པའི་མ་རིག་བྱུང་༔ རིག་པ་སྤུར་བས་རླུང་དུ་གཡོས༔ རླུང་
ལ་རིག་པའི་རྩལ་ཞོན་པས༔ སེམས་ཞེས་བྱ་བ་དེ་ལས་བྱུང་༔ སེམས་ལས་འགྲོ་བ་རིགས་དྲུག་བྱུང་༔ འགྲོ་བའི་འཁྲུལ་པ་དག་འདོད་ན༔ དྲན་པ་མེད་པ་མ་རིག་ཡིན༔
དེ་ཕྱིར་དྲན་པའི་རྩ་བ་ཟུངས༔ སྙེམས་བྱེད་ཡིད་གཉིས་ཐེ་ཚོམ་པའི༔ རྟོག་པ་ཐམས་ཅད་ཀུན་བརྟགས་ཀྱི༔ མ་རིག་ཡིན་པས་དོར་བར་བྱ༔ དེ་ཡི་འགྱུ་བྱེད་ལས་རླུང་
ཡིན༔ རླུང་གི་གཡོ་བ་བཅད་པར་བྱ༔ རླུང་གི་གཡོ་བ་ཆད་པ་དང་༔ སེམས་ཞེས་བྱ་བའི་འཁྲུལ་སྣང་དེ༔ ནམ་མཁའི་སྤྲིན་ལྟར་སངས་པར་འགྱུར༔ དེ་ཚེ་རང་གི་རིག་

པ་མཐོང་༔ རིག་པ་མཐོང་བས་ཡེ་ཤེས་འཆར༔ ཡེ་ཤེས་ཤར་བས་མངོན་སངས་རྒྱས༔ ཞེས་གསུངས་སོ༔ རྡོ་རྗེ་ཕག་མོའི་ཟབ་རྒྱ་ལས༔ གླེང་གཞི་སྤྱི་སྡོམ་གྱི་ལེའུ་སྟེ་དང་པོའོ༔ མཁའ་འགྲོ་མ་ཡིས་
བཀའ་སྩལ་པ༔ ཀུན་གཞི་མ་རིག་ལས་ཀྱི་རླུང་༔ དང་པོ་འཁོར་བའི་བྱུང་ས་ཡིན༔ རྩ་དང་རླུང་དང་སེམས་དང་གསུམ༔ ད་ལྟ་འཁོར་བའི་གནས་ས་ཡིན༔ འདོད་ཆགས་ཞེ་སྡང་གཏི་མུག་གསུམ༔
སེམས་ཅན་ལས་ཀྱི་ལོངས་སྤྱོད་ཡིན༔ དམྱལ་བ་ཡི་དྭགས་དུད་འགྲོ་གསུམ༔ ཉོན་མོངས་སྤྱོད་པའི་འབྲས་བུ་ཡིན༔ སྤྲུལ་པའི་སྐུ་མཆོག་པདྨའི་སྲས༔ འཁོར་བའི་སེམས་ཅན་འདྲེན་པའི་ཕྱིར༔ འཁོར་
བ་རུ་ལོག་ཕག་མོའི་བཀའ༔ ང་ལ་ཉན་པའི་སེམས་ཅན་དེ༔ ཞག་གསུམ་འཁོར་བའི་རྩ་བ་ཆོད༔ ཞག་བདུན་བསྒོམས་པས་ལམ་དུ་ཚུད༔ ཟླ་བ་དྲུག་ནས་ནུས་པ་ཐོན༔ ལོ་གསུམ་བསྒོམས་པས་གྲུབ་པ་
ཐོབ༔ དེ་ཡང་འཁོར་བའི་གཞི་རྩ་དེ༔ དྲན་པ་མེད་པ་ཁོ་ན་ཡིན༔ དེ་ཕྱིར་དྲན་པ་རྒྱུན་ཆགས་བརྟེན༔ ཡེངས་དང་འཕྲོ་དང་བྱིང་བ་གསུམ༔ དྲན་པའི་དགྲ་གཤེད་ཡིན་པས་དོར༔ སེམས་ཅན་ཀུན་གྱི་གཞི་
མ་དེ༔ མ་རིག་པ་ཡི་མུན་པ་ཡིན༔ དེ་ཕྱིར་རིག་པ་རང་གསལ་ལྟོས༔ བྱར་མེད་སྒོམ་མེད་ལེ་ལོ་གསུམ༔ རིག་པའི་དགྲ་གཤེད་ཡིན་པས་དོར༔ སེམས་ཅན་ཀུན་གྱི་གཤེད་ལྕགས་དེ༔ ལས་ཀྱི་རླུང་

༄༅༔ ༔དམར་ཡིན་པའི་ཕྱིར༔ དེ་ཡི་གཉེན་པོ་རླུང་སེམས་གཅུན༔ དྲག་ཤུལ་རྩོལ་བྱས་བག་མེད་གསུམ༔ ལས་རླུང་སྐྱེད་པའི་རྒྱུ་ཡིན་དོར༔ རྩ་ཡི་འཁོར་ལོ་གསལ་བཏབ་ལ༔ ལུས་
གནད་གཅུན་ལ་སྙོམ་ལས་སྤོངས༔ རླུང་གི་དུག་དབྱུང་འབྱུང་འཇུག་གི༔ གྲངས་ཉུང་གནས་ཡུན་རིང་བར་བྱ༔ སེམས་ཀྱི་རྟོག་པ་འདུ་འཕྲོ་སངས༔ ཉོན་མོངས་དུག་བཅོམ་ངན་སོང་སྟོངས༔ དེ་དུས་རིག་
པ་རང་བྱུང་ཤར༔ དེ་ལ་ཡེ་ཤེས་ལྔ་ཤར་བས༔ ཉོན་མོངས་སངས་ནས་ཡེ་ཤེས་རྒྱས༔ སངས་རྒྱས་ཞེས་པ་དེ་ལ་བྱ༔ ལུས་གཅུན་རླུང་བཟུང་སེམས་རྟོག་གློད༔ དྲན་པ་བརྟེན་པས་རིག་པ་འཆར༔ རིག་
པར་རང་སོ་ཟིན་པ་ཡིས༔ ཡེ་ཤེས་རིག་པ་རང་ལ་འཆར༔ ཞེས་གསུངས་སོ༔ རྡོ་རྗེ་ཕག་མོའི་ཟབ་རྒྱ་ལས༔ རྩ་བ་ཆིངས་ཀྱི་ལེའུ་སྟེ་གཉིས་པའོ༔ མཁའ་འགྲོ་མ་ཡིས་བཀའ་སྩལ་པ༔ དང་པོ་རྩ་ཡི་
གནས་ཚུལ་བཤད༔ སེམས་ཅན་དལ་འབྱོར་མི་ལུས་ལ༔ རྩ་གཟུགས་ཉི་ཁྲི་ཆིག་སྟོང་དང་༔ དྲུག་བརྒྱ་དག་ཏུ་གནས་པའོ༔ ལུས་ཟུངས་སྐྱེད་པའི་རྩ་ཡི་གྲངས༔ སྟོང་དང་སུམ་བརྒྱ་ལྔ་བཅུ་གནས༔
རླུང་སེམས་འགྱུ་བའི་རྩ་ཡི་གྲངས༔ སྟོང་དང་བདུན་བརྒྱ་རྩ་གཉིས་གནས༔ རླུང་དང་ཐིག་ལེ་འགྱུ་བའི་རྩ༔ རྩ་གསུམ་འཁོར་ལོ་བཞི་རུ་གནས༔ རྩ་རྣམས་ལུས་ལ་ཆགས་ལུགས་ནི༔ དྲྭ་བ་འབྲེལ་བ་

ལྟར་དུ་གནས༔ རྩ་ཡི་རྒྱལ་པོ་འཁོར་ལོ་བཞི༔ ཀླད་པ་བདེ་ཆེན་འཁོར་ལོ་ནི༔ རྩ་འདབ་སུམ་ཅུ་རྩ་གཉིས་པ༔ གདུགས་ཀྱི་རྩིབས་མ་ལྟ་བུར་གནས༔ དབུས་ན་ཡི་གེ་ཧྃ་དཀར་པོ༔ མགོ་བོ་ཐུར་ལ་བསྟན་
པ་ཡོད༔ མགྲིན་པ་ལོངས་སྤྱོད་འཁོར་ལོ་ནི༔ རྩ་ཡི་འདབ་མ་བཅུ་དྲུག་ལ༔ བུམ་པའི་མགྲིན་པ་ལྟ་བུར་གནས༔ དབུས་ན་ཡི་གེ་ཨཱཿདམར་པོ༔ མགོ་བོ་གྱེན་ལ་བསྟན་ནས་ཡོད༔ སྙིང་གར་ཆོས་ཀྱི་
འཁོར་ལོ་ནི༔ རྩ་ཡི་འདབ་མ་བརྒྱད་དུ་གྱེས༔ པདྨ་འདབ་བརྒྱད་ལྟར་དུ་གནས༔ དབུས་ན་ཡི་གེ་ཧཱུྃ་མཐིང་ག༔ ལྟེ་བ་སྤྲུལ་པའི་འཁོར་ལོ་ནི༔ རྩ་འདབ་དྲུག་ཅུ་རྩ་བཞི་ལ༔ གསེར་གྱི་ཁྲིའུ་ལྟ་བུར་
གནས༔ ནང་ན་འཁོར་ལོ་རྩིབས་བཞི་པའི༔ ལྟེ་བར་ཡི་གེ་སྭཱ་སེར་པོ༔ དེ་ཡི་དབུས་ན་ཡི་གེ་ནི༔ རྩ་ནི་ཀ་ལི་ཚུལ་དུ་གནས༔ འཁོར་ལོ་རྩིབས་བཞིའི་རྩིབས་སྟེང་དུ༔ མདུན་དུ་འདོད་ཆགས་འགྱུ་བའི་
རྩ༔ གཡས་ན་ཞེ་སྡང་སྐྱེད་པའི་རྩ༔ རྒྱབ་ན་གཏི་མུག་འཐིབ་པའི་རྩ༔ གཡོན་ན་ང་རྒྱལ་ཕྲག་དོག་གཉིས༔ སྐྱེ་བའི་རྩ་དང་བཞི་རུ་གནས༔ རྩ་བཞིའི་ནང་ན་ཡི་གེ་བཞི༔ ཧཿརིཿནིཿསཿརིམ་པར་གནས༔
དེ་ལྟར་འཁོར་ལོ་བཞི་ཡི་དབུས༔ ཀ་བ་ལྟ་བུའི་སྲོག་ཤིང་ནི༔ ཨ་ཝ་དྷུ་ཏཱི་ཞེས་བྱ་བ༔ ཕྲ་སྦོམ་རྟ་རྔ་བརྒྱར་གཤགས་ཙམ༔ ཁ་དོག་རྒྱུས་པ་བསྡད་པ་འདྲ༔ བ་ཐག་སྟེང་འོག་རྒྱངས་པ་ལ༔ ཉི་ཟེར་ཕོག་པ་

༄༅༔ ༔ལྟ་བུའོ༔ རྩ་དེའི་རྩ་བ་གསང་གནས་སུ༔ ཕོ་བྲང་ཀ་པ་ཏ་ལ་ཟུག༔ འཁོར་ལོ་བཞི་ཡི་དབུས་ནས་བརྒྱུད༔ རྩེ་མོ་ཚངས་པའི་བུ་གར་སླེབས༔ དེ་ཡང་རྒྱས་པར་བཤད་པ་ནི༔
ཨ་ཝ་དྷུ་ཏཱིའི་རྩ་བ་དེ༔ གསང་གནས་རིན་ཆེན་ཁང་པར་ཟུག༔ ལྟེ་བ་དང་ནི་སྙིང་ག་ཡི༔ འཁོར་ལོའི་དབུས་ནས་དྲང་པོར་བརྒྱུད༔ དེ་ནས་རྒྱབ་ཀྱི་ཕྱོགས་སུ་འཁྱོགས༔ ཨན་སྟོང་ཚིགས་པ་དང་པོ་དང་༔
གཉིས་པའི་བར་ནས་སྟེང་དུ་བརྒྱུད༔ མགྲིན་པའི་འཁོར་ལོའི་དབུས་ནས་ཐོན༔ དེ་ལྟར་རྩེ་སོར་བཅུ་གཉིས་ཀྱི༔ སྟེང་ན་བདེ་ཆེན་འཁོར་ལོ་ཡོད༔ དེ་ཡི་དབུས་ནས་དྲང་པོར་བརྒྱུད༔ དེ་སྟེང་སོར་གསུམ་
ཕྱིན་པ་ན༔ ཚངས་པའི་བུ་ག་གནས་པའོ༔ དེ་ཡང་ཨ་ཝ་དྷུ་ཏཱི་ལ༔ ཕྱི་ནང་གསང་བ་གསུམ་དུ་ཡོད༔ ཐབས་ཀྱི་དྷུ་ཏཱི་རྒྱུང་པ་ཡིན༔ དེ་ནས་བྱང་སེམས་དཀར་པོ་བབས༔ ཤེས་རབ་དྷུ་ཏཱི་སྲོག་རྩ་ཡིན༔
དེ་ནས་བྱང་སེམས་དམར་པོ་འབབ༔ གསང་བའི་དྷུ་ཏཱི་འཁོར་ལོ་བཞིའི༔ དབུས་ནས་བརྒྱུད་དེ་སྲོག་ཤིང་ཚུལ༔ དེ་ནས་ཡེ་ཤེས་རླུང་འགྱུའོ༔ གསང་བ་ཨ་ཝ་དྷུ་ཏཱི་ནིའི༔ གཡས་ན་ལ་ལ་ནཱ་ཡི་རྩ༔ སྒོ་ནི་
སྣ་བུག་གཡས་སུ་ཟུག༔ ཡར་འཁྱོགས་མིག་གཡས་དབྱིབས་ལ་སླེབས༔ མར་བརྒྱུད་ལྟག་པའི་ཨན་སྟོང་གི༔ རྒྱུང་པའི་དྷུ་ཏི་རང་ལ་འཁྲིལ༔ དེ་ནས་དྷུ་ཏཱིའི་གཡས་ནས་བརྒྱུད༔ ལྟེ་འོག་སྤུ་ཡི་

མཚམས་སུ་སླེབས༔ གཡོན་ན་ར་ས་ནཱ་ཡི་རྩ༔ སྒོ་ནི་སྣ་བུག་གཡོན་དུ་ཟུག༔ ཐབས་ཀྱི་དབུ་མ་ཡར་འཁྱོགས་མིག་གཡོན་དབྱིབས་ལ་སླེབས༔ མར་བརྒྱུད་ལྟག་པའི་ཨན་སྟོང་གི༔ རྒྱུང་པའི་མཚམས་ནས་
དྷཱུ་ཏཱིར་འཁྲིལ༔ དེ་ནས་དྷུ་ཏཱིའི་གཡོན་ནས་བརྒྱུད༔ ལྟེ་འོག་སྤུ་ཡི་མཚམས་སུ་སླེབས༔ ལྟེ་འོག་སོར་བཞིར་དྷུ་ཏཱི་དང་༔ ལ་ལ་ར་ས་གསུམ་འཛོམ་པས༔ གཡས་གཡོན་རླུང་གཉིས་དྷུ་ཏཱི་རུ༔ ཚུད་པའི་
དུས་སུ་རྟོག་པ་འགགས༔ བུ་ཆུང་མ་ལ་སྐྱེས་ནས་ཀྱང་༔ ཞག་ལྔ་ལོན་ཚེ་རླུང་སེམས་གཉིས༔ དྷུ་ཏཱིར་ཚུད་ནས་ཅང་མི་དྲན༔ སྦྲིད་པ་དྲག་པོ་བྱུང་བ་དང་༔ ཕོ་མོའི་ཆགས་པ་རྫོགས་རྗེས་དང་༔ ཧད་
ཀྱིས་བརྒྱལ་བའི་དུས་ན་ནི༔ སྐད་ཅིག་ཙམ་ལ་དྷུ་ཏཱིར་ཚུད༔ འཆི་ལ་ཁད་ན་དྷུ་ཏཱིར་ཚུད༔ རྩ་རླུང་འབྱོངས་པའི་རྣལ་འབྱོར་པ༔ ལྟ་བ་རྟོགས་ཚེ་དྷུ་ཏཱིར་ཚུད༔ རླུང་སེམས་དྷུ་ཏཱིར་ཚུད་པའི་རྟགས༔ རྟོག་
པ་འགགས་ནས་མི་རྟོག་པ༔ སྤྲོས་དང་བྲལ་བའི་ཉམས་སྐྱེའོ༔ མི་རྟོག་ཆོས་ཀྱི་དབྱིངས་ཞེས་བྱ༔ འབྲས་བུ་ཕྱག་རྒྱ་ཆེན་པོ་ཐོབ༔ ངོ་མ་ཤེས་པས་གཏི་མུག་ཡིན༔ དེ་ངོ་ཤེས་པས་མི་རྟོག་པ༔ དེ་ལ་ཉོན་
མོངས་སངས་པ་ཟེར༔ ཡེ་ཤེས་རྒྱས་པ་མེད་པའི་ཕྱིར༔ ཅིར་ཡང་མི་རྟོག་པ་ཞེས་བྱ༔ རྟོགས་ན་ཕྱག་རྒྱ་ཆེན་པོ་ཡིན༔ ཞེས་གསུངས་སོ༔ རྡོ་རྗེ་ཕག་མོའི་ཟབ་རྒྱ་ལས༔ ལུས་ལ་རྩའི་གནས་ཚུལ་བསྟན་

༄༅༔ ༔པའི་ལེའུ་སྟེ་གསུམ་པའོ༔ མཁའ་འགྲོ་མ་ཡིས་བཀའ་སྩལ་པ༔ རླུང་གི་འགྱུ་བ་བཤད་པར་བྱ༔ དེ་ལ་རྣམ་གྲངས་བཅོ་ལྔ་སྟེ༔ ངོ་བོ་ངེས་ཚིག་དབྱེ་བ་དང་༔ མདོར་བསྡུས་ཤིན་
ཏུ་བསྡུས་པ་དང་༔ འགྱུ་བའི་ཚུལ་དང་དབྲི་བའི་ཚུལ༔ ལས་བྱེད་པ་དང་མཚན་ཉིད་དང་༔ དཔེ་དང་ཉམས་ལེན་བཅུ་གསུམ་མོ༔ སྐྱོན་བསལ་ཡོན་ཏན་འབྲས་བུའོ༔ དང་པོ་ངོ་བོ་བསྟན་པ་ནི༔ རིག་པའི་
རྩལ་ལ་ཟེར་འཕྲོས་པས༔ གཡོ་བ་རླུང་དུ་འགྱུ་བ་བྱུང་༔ དེ་ཉིད་མ་རིག་དྲན་མེད་པའོ༔ ངོ་བོ་རྟོག་པས་སྦགས་པའི་ཕྱིར༔ ཉོན་མོངས་བརྟས་པས་སེམས་སྣང་ངོ་༔ གཉིས་པ་ངེས་ཚིག་བསྟན་པ་ནི༔ མི་
བརྟན་གཡོ་བས་རླུང་ཞེས་བྱ༔ ཀུན་བྱེད་ཀུན་བསྐྱོད་རང་བཞིན་མེད༔ ཕྱི་ནང་གཉིས་ཀར་འཁྲུགས་པའོ༔ གསུམ་པ་རླུང་གི་དབྱེ་བ་ནི༔ ཀུན་གཞི་མ་ཡི་སྤྱི་ས་དེ༔ རྒྱ་རུ་མ་ཆད་ཕྱོགས་མ་ལྷུང་༔ ཀུན་
གཞི་རང་རྩལ་ངོ་མ་ཤེས༔ མ་རིག་འགྱུ་བའི་རླུང་དུ་སོང་༔ དེ་ཉིད་རྩ་བའི་རླུང་ཡིན་ནོ༔ སྐྱོད་བྱེད་རླུང་གིས་རིག་པ་བསྐྱོད༔ དེ་ལ་ཡིད་ཀྱི་གཟུང་འཛིན་ཆགས༔ འཁྲུལ་པའི་མངལ་སྒོར་བག་ཆགས་
བསང་༔ ཁུ་ཁྲག་ལྟོ་རུ་ཆགས་པ་ལས༔ ཟླ་བ་བཅུ་ཡི་བར་དག་ཏུ༔ རླུང་གིས་རྩ་བསྐྱེད་དེ་འཕེལ་བས༔ རྩ་ནི་སྟོང་དང་བདུན་ཅུ་གཉིས༔ རིམ་གྱིས་ཆགས་ཤིང་རླུང་གིས་བསྐྱེད༔ རྩ་ཡི་གཙོ་བོ་སྲོག་པ་

རྩ༔ རླུང་གིས་སེམས་དེངས་འཕེལ་བ་ལས༔ རླུང་རིག་ཉི་ཁྲི་ཆིག་སྟོང་རྒྱས༔ དེ་ལས་འབྲས་བུ་བཞི་སྟོང་ཤར༔ རང་ལས་བྱུང་ཞིང་རང་སར་དེངས༔ བཞི་པ་རླུང་དེ་མདོར་བསྡུ་ན༔ རླུང་ལ་རྣམ་གྲངས་
མཐའ་ཡས་ཀྱང་༔ རྩ་བ་བསྡུ་ན་ཕྱི་ནང་གསུམ༔ ཕྱི་ཡི་རླུང་ལ་རྣམ་པ་བརྒྱད༔ འདེགས་བྱེད་རླུང་གིས་ལུས་ཀུན་འདེགས༔ སྙོམ་བྱེད་རླུང་གིས་ཆ་སྙོམས་བྱེད༔ འཇིག་བྱེད་རླུང་གིས་ཕུང་པོ་འཇིག༔
གཅོད་པའི་རླུང་གིས་འབྱུང་བ་གཅོད༔ འབྱིན་བྱེད་རླུང་གིས་འཕང་བར་བྱེད༔ ལས་བྱེད་རླུང་གིས་ལས་རྣམས་བྱེད༔ འབིགས་བྱེད་རླུང་གིས་འབིགས་པར་བྱེད༔ ཁྱབ་བྱེད་རླུང་གིས་ཁྲེམ་པར་བྱེད༔ ནང་
གི་རླུང་ཡང་རྣམ་པ་བརྒྱད༔ གྱེན་རྒྱུའི་རླུང་དང་ཐུར་སེལ་རླུང་༔ དྭངས་སྙིགས་འབྱེད་པའི་རླུང་དང་གསུམ༔ བཀྲག་དང་གཟི་མདངས་སྐྱེད་དང་བཞི༔ སྙིང་རྗེ་མེད་པའི་རླུང་དང་ལྔ༔ མེ་དང་མཉམ་པའི་
རླུང་དང་དྲུག༔ སོ་སོར་འབྱེད་པའི་རླུང་དང་བདུན༔ ཤེས་རབ་ཡེ་ཤེས་རླུང་དང་བརྒྱད༔ གསང་བའི་རླུང་ལ་འདི་ལྟ་སྟེ༔ ཀུན་གཞི་བྱང་ཆུབ་སེམས་ཀྱི་རླུང་༔ ཉིན་ཞག་ཕྲུགས་གཅིག་བར་དག་ལ༔ ཉི་ཁྲི་
ཆིག་སྟོང་འགྱུ་བར་བྱེད༔ ལྔ་པ་ཤིན་ཏུ་བསྡུས་པ་ནི༔ ཉོན་མོངས་རླུང་དང་ཡེ་ཤེས་རླུང་༔ གཉིས་པོ་ཟུང་དུ་འགྱུ་བ་ནི༔ ཉིན་ཞག་ཕྲུགས་གཅིག་བར་དག་ལ༔ ཁྲི་ཚོ་རེ་དང་ལྔ་བརྒྱའི་གྲངས༔ དང་པོ་ཡེ་

༄༅༔ ༔ཤེས་རླུང་དུ་འགྱུ༔ ཁྲི་ཚོ་རེ་དང་ལྔ་བརྒྱའི་གྲངས༔ རྗེས་ནས་ལས་ཀྱི་རླུང་དུ་འགྱུ༔ དེ་ཡང་འབྱུང་འཇུག་གནས་པ་གསུམ༔ དབྱེ་བ་རབ་ཏུ་ཤེས་པར་གྱིས༔ དྲུག་པ་རླུང་གི་འགྱུ་
བའི་གནས༔ འབྱུང་བ་ཕྱི་རུ་འབྱུང་བ་སྟེ༔ སོར་ནི་བཅུ་དྲུག་ཚད་དུ་འགྱུ༔ འཇུག་པ་ནང་དུ་འཇུག་པ་སྟེ༔ སོར་ནི་བཅུ་དྲུག་ཚད་དུ་འཇུག༔ གནས་པ་ལྟེ་བར་གནས་པ་སྟེ༔ སྐད་ཅིག་ཙམ་ལས་མི་གནས་
སོ༔ འབྱུང་འཇུག་གནས་གསུམ་རླུང་དེ་ལ༔ ཡིད་ཀྱི་རྣམ་ཤེས་ཞོན་ནས་འགྱུ༔ འཁོར་བར་བསྐྱོད་པས་རླུང་ཞེས་བྱ༔ དེ་ལ་རིགས་དྲུག་ཐམས་ཅད་ཚང་༔ དེ་ཡང་འབྱུང་འཇུག་གནས་པའོ༔ རླུང་དེ་
གནས་དུས་རྟོག་པ་གྲོལ༔ དེ་ལ་ཡེ་ཤེས་རླུང་ཞེས་བྱ༔ བདུན་པ་རླུང་གི་དབྲི་ཚུལ་ནི༔ སྐྱེས་ནས་ལོ་བརྒྱའི་བར་དག་ཏུ༔ ཉིན་ཞག་རེ་ལ་རྩ་རེ་བྲི༔ ལོ་བརྒྱ་ལོན་ནས་ཕུང་པོ་འཇིག༔ བརྒྱད་པ་རླུང་གི་
ལས་བྱེད་ནི༔ སོ་སོའི་སྐྱེ་བོ་ཐ་མལ་པ༔ ཚེ་ཡི་འདས་དུས་བྱུང་བའི་ཚེ༔ རླུང་སེམས་རིག་པ་རྣམ་པ་གསུམ༔ སྙིང་རྗེ་མེད་པའི་རླུང་ལ་ཞོན༔ གསང་བའི་གནས་ནས་ཐོན་པ་ན༔ རོ་ལ་དྲི་ཆུ་རྒྱངས་ཀྱིས་
འོང་༔ དེ་ནི་ལས་ཀྱི་དམྱལ་བར་སྐྱེ༔ སེམས་དང་རིག་པ་རྣམ་པ་གཉིས༔ ཐུར་དུ་རྒྱུ་བའི་རླུང་ལ་ཞོན༔ བཤང་བའི་ལམ་ནས་ཐོན་པ་ན༔ རོ་ལ་དྲི་ཆེན་ལྷུགས་ཀྱིས་འོང་༔ ཡི་དྭགས་གནས་སུ་སྐྱེ་བར་

བྱེད༔ སེམས་དེ་མེ་མཉམ་རླུང་ལ་ཞོན༔ ལྟེ་བའི་གནས་ནས་ཐོན་པར་བྱེད༔ ལྟེ་བ་ཟིལ་པ་ཕྲོམ་མེ་འབྱུང་༔ བྱོལ་སོང་གནས་སུ་སྐྱེ་བར་བྱེད༔ སེམས་དང་རིག་པ་རྣམ་པ་གཉིས༔ བཀྲག་དང་གཟི་
མདངས་སྐྱེད་པ་ཡི༔ རླུང་ལ་ཞོན་ནས་མིག་ནས་ཐོན༔ མིག་གཡས་ཅེ་རེ་བལྟས་ཏེ་སྡོད༔ ལྷ་ཡི་གནས་སུ་སྐྱེ་བར་བྱེད༔ སེམས་རིག་དྭངས་སྙིགས་འབྱེད་པ་ཡི༔ རླུང་ལ་ཞོན་ནས་ཁ་ལ་ཐོན༔ འཆི་
ཁར་ཁ་གདངས་དབུགས་དང་བྲལ༔ མི་རུ་སྐྱེ་བའི་ལས་བྱེད་དོ༔ སེམས་རིག་དྭངས་སྙིགས་འབྱེད་པ་ཡི༔ རླུང་ལ་ཞོན་ནས་སྣ་རུ་ཐོན༔ སྣ་ཕུག་གཡས་པ་ཀྱོག་ལ་ཆེ༔ ལྷ་མིན་གནས་སུ་སྐྱེ་བར་བྱེད༔
སེམས་རིག་གྱེན་རྒྱུའི་རླུང་ལ་ཞོན༔ ཚངས་བུག་གནས་ནས་ཐོན་པ་ན